Coligny-saak: Polisiekommissaris verwelkom vonnisPieter Doorewaard en Phillip Schutte word in die hooggeregshof in Mahikeng gevonnis. (Foto: Mia Spies/eNuus) Lt.genl. Baile Motswenyane, die provinsiale polisiekommissaris van Noordwes, het Woensdag die vonnisse van Pieter Doorewaard (27) en Phillip Schutte (34) in die hooggeregshof in Mahikeng verwelkom. Doorewaard en Schutte is gevonnis in verband met die moord op Matlhomola Mosweu (16) nadat die hof bevind het die twee beskuldigdes het die tienerseun in April 2017 van ŉ bewegende bakkie af gegooi en dat hy hierdeur noodlottige beserings opgedoen het. Schutte is ŉ swaarder vonnis opgelê en tot 20 jaar tronkstraf gevonnis vir die moord op Mosweu. Hy is verder drie jaar tronkstraf opgelê vir ontvoering, twee jaar vir intimidasie van ŉ staatsgetuie, een jaar vir diefstal en twee jaar vir die rig van ŉ vuurwapen. Aangesien daarvan dat die vonnisse gelyklopend uitgedien sal word, is Schutte effektief 23 jaar tronkstraf opgelê. Doorewaard is tot 15 jaar tronkstraf gevonnis vir die moord op Mosweu, drie jaar vir ontvoering, twee jaar vir intimidasie, een jaar vir diefstal en twee jaar vir die rig van ŉ vuurwapen. Hy is effektief 18 jaar tronkstraf opgelê. Bailey het die ondersoekspan geloof vir hul ondersoek van die saak wat tot die mans se skuldigbevinding en vonnis gelei het. Sy meen die vonnis sal ŉ duidelike boodskap stuur “dat die lang arm van die gereg geen genade teenoor misdadigers betoon nie”. News24 berig Mosweu se pa het ná afloop van die verrigtinge sy ontevredenheid oor die vonnis uitgespreek en gesê hy meen die beskuldigdes moes lewenslange tronkstraf gekry het. Schutte en Doorewaard se regsverteenwoordiger het bevestig dat die twee mans voortgaan met die appèlproses teen hul skuldigbevinding en vonnis.